《浙江观潮似介石兼呈陈守中》
元代·黄玠

朝看潮水生，暮看潮水落。大江日东流，自绕青山郭。

长澜驾归风，秋气正萧索。万雷鼓腾趠，百鬼凌喷薄。

蛟龙窟宅移，蓬梗共漂泊。况尔蛙黾微，埼岸所栖托。

浩荡天地间，一气同橐籥。吴儿踏浪游，自许平生乐。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。